อธิบดีกรมอุตุนิยมวิทยา ชี้ สภาพอากาศในกรุงเทพมหานครช่วงนี้ ได้รับอิทธิพลบางส่วนจากความกดอากาศสูง อาจเกิดฝนบ้างเล็กน้อย คาดหวังปริมาณฝนและกระแสลมที่แรงขึ้นเอื้อการพัดพาฝุ่นละอองออกไป
นายภูเวียง ประคำมินทร์ อธิบดีกรมอุตุนิยมวิทยา กล่าวถึงสภาพอากาศในกรุงเทพมหานคร ในขณะนี้ว่า ช่วงวันที่ 1-3 กุมภาพันธ์ นี้  ความกดอากาศสูงกำลังอ่อนปกคลุมประเทศไทยบริเวณตอนบน ส่วนกรุงเทพมหานครนั้นแม้ว่าไม่ได้รับอิทธิพลจากความกดอากาศสูงดังกล่าวโดยตรง แต่จะได้รับอิทธิพลบางส่วนต่อพื้นที่ภาคตะวันออกและกรุงเทพมหานครในบางแห่ง อาทิ อำเภอบางพลี บางบอ ในจังหวัดสมุทรปราการ รวมถึงเขตสวนหลวง พระโขนง บางนา และลาดกระบัง ของกรุงเทพมหานคร ที่อาจมีฝนตกเล็กน้อยได้ ซึ่งฝนที่ตกลงมาจะช่วยบรรเทาปัญหาฝุ่นละอองลงได้เล็กน้อย อย่างไรก็ดีในช่วงวันที่ 4-6 กุมภาพันธ์ นี้ มีแนวโน้มเกิดฝนในพื้นที่กรุงเทพมหานครมากขึ้นแต่จะเป็นลักษณะฝนเบาบางเล็กน้อยถึงปานกลาง          อธิบดีกรมอุตุนิยมวิทยา กล่าวด้วยว่า นอกจากฝนแล้วก็ยังมีเรื่องของลมที่เป็นปัจจัยหนึ่งซึ่งจะทำให้สถานการณ์ฝุ่นละอองคลี่คลายลงได้ โดยหากเป็นลมเหนือ ลมตะวันออกเฉียงเหนือ หรือลมตะวันออกลงมาพร้อมกับมีความเร็วลมที่มากพอก็จะมีผลต่อการสะสมของฝุ่นและการกระจายตัวของฝุ่น หากลมแรงขึ้นจะช่วยพัดพาฝุ่นละอองออกไปได้ไกลขึ้น